Z dowola běchu sej Nowoměšćenjo iniciatiwu sobu přinjesli wozrodźić swój wjesny swjedźeń. Krótko po towaršnostnym přewróće nawjazachu woni zwisk do Taxenbacha w Zillertalu.
Nowe Město (JoS/SN). Předsyda sportoweho towarstwa w Nowym Měsće Jörg Woschick dopomina so derje na NDRski čas, jako běchu we wsy wulke wjesne swjedźenje wuhotowali, čerpajo z mnohich atrakcijow. Po přewróće pak sej wšitko wusny. Wjesne wosebitosće njeběchu hižo wulce wažne, skerje wabješe wulki swět. W Nowym Měsće tuž chětro woćichny. Wěčnje pak njeměješe tomu tak być. Někotři wjesnjenjo započachu wo tym rozmyslować, kak móhli najlěpje na stare tradicije nawjazać.
szl_Latn szl_Latn